Document ID: /roh_data/filtered/fineweb-2-filterrobots_roh.jsonl.gz/29330

Il giuven Lumnezian da 13 onns che frequenta la scola da talents a Glion tutga tar in dals ferms mountainbikers en sia categoria sut 15 onns (Mega U15). Quai ha el er mussà a la suletta cursa dal Swiss Bike Cup en il Grischun. Tar cundiziuns fraidas e bletschas ha Alessandro Solèr pers be quatter minutas sin il victur, ses collega Noé Forlin da Sargans. Tut en tut èn stads a la partenza passa 60 uffants en questa categoria.
RTR ha accumpagnà il giuven mountainbiker da Lumbrein a quest di da cursa. Malgrà la mal’aura e la buglia è Alessandro Solèr cuntent cun sia prestaziun. El saja sin buna via, ha el manegià en l’arrivada. La finamira ed il siemi saja da sa participar in di a cursas da la cuppa mundiala.